Diari Oficial de la Generalitat Valenciana


Sumari del DOGV 6105, del 18-09-2009 (2009/10620)

RESOLUCIÓ de 15 de setembre de 2009, del director general de Relacions amb les Corts i Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni marc de col·laboració entre la Universitat Jaume I de Castelló i l'Institut Valencià de l'Audiovisual Ricardo Muñoz Suay per a la formació d'estudiants.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6105

Data del DOGV
:   18-09-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/10356


Data del document
:   15-09-2009

Organisme emissor
:   Conselleria d'Indústria, Comerç i Innovació

Tipus de document
:   Resolució

Descriptors 

:   * Institut Valencià de L'Audiovisual Ricardo Muñoz Suay
    * Universitat Jaume I
    * universitat
    * cooperació administrativa
    * producció audiovisual

RESOLUCIÓ de 15 de setembre de 2009, del director general de Relacions amb les Corts i Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni marc de col·laboració entre la Universitat Jaume I de Castelló i l'Institut Valencià de l'Audiovisual Ricardo Muñoz Suay per a la formació d'estudiants. [2009/10616]  
La Universitat Jaume I de Castelló i l'Institut Valencià de l'Audiovisual Ricardo Muñoz Suay, han subscrit, després de la tramitació prèvia reglamentària, el 24 de juny de 2009, un conveni marc de col·laboració per a la formació d'estudiants.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 1673/2009, i que figura com a annex d'esta resolució.  
València, 15 de setembre de 2009.- El director general de Relacions amb les Corts i Secretariat del Consell: Ángel Mompó Romero.  
Conveni marc de col·laboració entre la Universitat Jaume I de Castelló i l'Institut Valencià de l'Audiovisual Ricardo Muñoz Suay per a la formació d'estudiants  
Castelló de la Plana, 24 de juny de 2009  
D'una part, l'Institut Valencià de l'Audiovisual Ricardo Muñoz Suay (d'ara en avant IVAC), amb domicili a plaça de l'Ajuntament, 17 de València, CP 46840, i en el seu nom i representació, el director-gerent,en virtut de la resolució de 9 de febrer de 2009 de la Presidenta de l'IVAC, José Luis Radoselovics Arance, d'acord amb les atribucions conferides en la Llei de la Generalitat Valenciana 5/1998, de 18 de juny, de creació de l'Institut Valencià de Cinematografia Ricardo Muñoz Suay i modificada per la Llei 16/2008, de 22 de desembre, de Mesures Fiscals, de Gestió Administrativa i Financera, i d'Organització de la Generalitat.  
I d'una altra part, la Universitat Jaume I, amb seu a la ciutat de Castelló de la Plana, i en el seu nom i representació Francisco Toledo Lobo, rector, amb nomenament efectuat mitjançant Decret 78/2006, de 2 de juny, del Consell, i en virtut de les competències atribuïdes per l'article 73.1.s dels Estatuts d'aquesta Universitat, aprovats pel Decret 252/2003, de 19 de desembre, del Consell de la Generalitat Valenciana.  
Exposen  
1. Que les dues entitats tenen objectius i interessos comuns en els camps acadèmic, científic, cultural i social.  
2. Que la Universitat Jaume I de Castelló és un centre d'ensenyament superior i investigació que persegueix el desenvolupament social, econòmic i cultural de la societat del seu entorn mitjançant la creació i transmissió de coneixements.  
Per al compliment de les seues finalitats, la Universitat Jaume I manté una orientació cap al seu entorn, conscient que cada vegada és més necessària la col·laboració entre totes les institucions que participen en el desenvolupament social.  
Que l'Institut Valencià de l'Audiovisual Ricardo Muñoz Suay té entre les seues finalitats l'estudi i difusió del patrimoni audiovisual i dels béns culturals directament relacionats amb ell.  
Igualment la Llei 17/2008 de 29 de desembre estableix com un dels seus objectius facilitar l'estudi i divulgació de la cultura cinematogràfica i assenyala com una de les línies d'actuació els seminaris propis o en col·laboració.  
3. Que, per trobar-se les dues entitats en un mateix àmbit social, cultural i econòmic, l'establiment de programes de col·laboració permet obtenir millores en els serveis que presten a la societat.  
4. Que, per tot l'anterior, les dues institucions consideren convenient regular en un conveni marc diferents aspectes com ara la seua vinculació acadèmica, científica i de tota índole, i establir, per a això, els instruments adequats.  
I amb aquesta finalitat, decideixen subscriure un conveni de col·laboració d'acord amb les següents  
Clàusules  
Primera. Finalitat de l'acord de cooperació  
La Universitat Jaume I i l'entitat Institut Valencià de l'Audiovisual Ricardo Muñoz Suay es comprometen a col·laborar en la formació de l'estudiant adscrit a la primera, així com a prestar-se assessorament mutu i desenvolupar conjuntament projectes i programes de col·laboració en qüestions relacionades amb l'activitat de les dues entitats, dins de les disponibilitats de les parts i de les matèries que constitueixen l'objecte d'aquest acord.  
Segona. Modalitats de col·laboració  
Per tal de satisfer els objectius definits en l'article anterior, les dues parts es comprometen, en la mesura dels mitjans de què puguen disposar, i d'acord amb la legislació vigent, a:  
a) Facilitar el reconeixement dels cursos, jornades o seminaris que composen l'oferta formativa de l'Institut Valencià de l'Audiovisual com a activitats convalidables per crèdits de lliure configuració per a l'alumnat de la Universitat Jaume I.   
b) Intercanviar tota aquella informació necessària per afavorir la difusió i publicitat de l'oferta formativa de l'Institut Valencià de l'Audiovisual entre l'alumnat de la Universitat Jaume I.  
c) Prestar-se assessorament mutu i desenvolupar conjuntament projectes i programes de col·laboració en qüestions relacionades amb l'activitat de les dues entitats.  
d) Portar a terme les accions que siguen considerades d'interès mutu, dins de les disponibilitats de les parts i de les matèries que constitueixen l'objecte d'aquest acord.  
Tercera. Establiment de la cooperació  
L'execució de les modalitats de cooperació previstes en aquest conveni es porta a terme a partir d'un programa elaborat entre les dues entitats, que es reflecteix en forma de protocols numerats, addicionals a aquest conveni. Els protocols s'han de sotmetre als procediments d'aprovació establerts en els estatuts, la normativa pròpia, etc., de cada entitat.  
Quarta. Finançament  
Del present conveni no es deriven obligacions econòmiques concretes per a les parts. Per a cada iniciativa concreta s'hauran de detallar en cada protocol o acord específic com a mínim les activitats a realitzar, les persones i les institucions implicades, els mitjans disponibles, el pressupost i el finançament.  
Cinquena. Enllaços  
Les entitats signants es comprometen a incloure, en les seccions corresponents de les seues pàgines web oficials, enllaços directes al portal web de l'altra part del conveni.  
Sisena. Durada  
La durada d'aquest acord és d'un any prorrogable tàcitament. Les parts poden denunciar-lo mitjançant un escrit fefaent, amb tres mesos d'anticipació al seu venciment, sense que això afecte els convenis específics en realització, la terminació dels quals es duria a efecte, en tot cas, de conformitat amb el que estableixen els dits convenis.   
Setena. Discrepàncies  
Sense perjudici de les competències de cada entitat, les controvèrsies que se susciten en l'execució d'aquest conveni i dels protocols de desenvolupament seran examinades i resoltes per una comissió paritària integrada per quatre persones, dues en representació de la Universitat i altres dues en representació de l'Institut Valencià de l'Audiovisual Ricardo Muñoz Suay.  
Si no s'arribara a un acord, les qüestions litigioses seran de coneixement i competència de l'ordre jurisdiccional contenciós administratiu.  
I en prova de conformitat i acceptació, les parts firmen per duplicat aquest document, al lloc i en la data que s'indiquen.  
Per la Universitat Jaume I de Castelló: Francisco Toledo Lobo.  
Per l'Institut Valencià de l'Audiovisual Ricardo Muñoz Suay: José Luis Radoselovics Arance.